CELEX: 
Language: fi
Date: 2021-11-18 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2017/1938 muuttamisesta riskiryhmien kokoonpanon osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Toimista kaasun toimitusvarmuuden turvaamiseksi 25. lokakuuta 2017 annetulla Euroopan parlamentin ja neuvoston asetuksella (EU) 2017/1938
                  1
               , jäljempänä ’asetus’, luodaan unionia varten kaasun toimitusvarmuusmekanismi, joka perustuu riskien tunnistamiseen ja ennakointiin, jäljempänä ’riskiperusteinen lähestymistapa’. Kun riskit on tunnistettu ja arvioitu alueellisella ja kansallisella tasolla, jäsenvaltioiden on seuraavaksi toteutettava asianmukaisia ennaltaehkäiseviä toimenpiteitä riskien todennäköisyyden vähentämiseksi sekä varauduttava hätätilanteessa toteutettaviin toimenpiteisiin, joiden avulla kaasun toimitushäiriön sattuessa voidaan minimoida tai poistaa sen vaikutukset. Nämä toimenpiteet on kuvattava kansallisissa ennaltaehkäisysuunnitelmissa ja hätäsuunnitelmissa, jäljempänä ’kansalliset suunnitelmat’.
            
            
               Alueellinen yhteistyö yhteisvastuun hengessä on asetuksen ohjaava periaate. Kun toisiinsa liittyviä riskejä arvioidaan yhdessä alueellisella tasolla, riskinarvioinnista saadaan kattavampi ja täsmällisempi ja varmistetaan, että jäsenvaltiot ovat paremmin valmistautuneita kaikkiin mahdollisiin kriiseihin. Sillä, että lähestymistapa toimitusvarmuuteen on koordinoitua ja ennalta sovittua, varmistetaan hätätilanteissa johdonmukainen reagointi, resurssien optimointi, tehokkaammat toimenpiteet ja pienempi riski kielteisiin heijastusvaikutuksiin, joita puhtaasti kansallisilla toimenpiteillä voisi olla naapurijäsenvaltioissa.
            
            
               Yhteisten riskinarviointien valmistelun jäsentämiseksi ja alueellisen yhteistyön helpottamiseksi asetuksen liitteessä I vahvistettiin 13 alueellista riskiryhmää, jotka on jaettu seuraaviin neljään alueelliseen ryhmään: idästä, Pohjanmereltä, Pohjois-Afrikasta ja kaakosta toimitettavan kaasun riskiryhmät. Riskiryhmät muodostavat perustan tehostetulle alueelliselle yhteistyölle ja mahdollistavat sen, että kaikki asianomaiset jäsenvaltiot voivat sopia asianmukaisista ja tehokkaista rajat ylittävistä toimenpiteistä riskiryhmissä tai riskiryhmien ulkopuolella hätätilanteessa käytettävien toimituskäytävien varrella.
            
            
               Riskiryhmät perustuvat merkittäviin ylikansallisiin riskeihin, joita kaasun toimitusvarmuuteen unionissa kohdistuu, ja niiden kokoonpano on määritetty tärkeimpien kaasuntoimituslähteiden ja -reittien mukaan. Kuhunkin riskiryhmään kuuluvat kaasuntoimituskriisissä mahdollisesti strategisessa roolissa olevat tietyn käytävän varrella sijaitsevat jäsenvaltiot. Asetuksen 3 artiklan 8 kohdan mukaan komissiolla on valta päivittää riskiryhmien kokoonpanoa siten, että se vastaa merkittävimpien rajat ylittävien riskien kehitystä.
            
            
               Asetuksen 7 artiklan 2 kohdan mukaan jäsenvaltioiden on kussakin riskiryhmässä arvioitava yhdessä kaikki merkitykselliset riskitekijät, kuten luonnonkatastrofit sekä teknologiset, kaupalliset, sosiaaliset, poliittiset ja muut riskit, jotka voivat johtaa siihen, että toimitusvarmuuteen kohdistuva merkittävä rajat ylittävä riski, jota varten riskiryhmä on perustettu, toteutuu (”yhteinen riskinarviointi”).
            
            
               Alueellisen yhteistyön toteuttamiskelpoisuuden varmistamiseksi 7 artiklan 2 kohdassa edellytetään, että jäsenvaltiot sopivat yhteistyömekanismista kunkin riskiryhmän sisällä. Yhteistyömekanismi on otettava käyttöön riittävän ajoissa, jotta voidaan tehdä yhteinen riskinarviointi sekä keskustella ja sopia asianmukaisista ja tehokkaista rajat ylittävistä toimenpiteistä, jotka edellyttävät kunkin asianomaisen jäsenvaltion hyväksyntää ja jotka on sisällytettävä kansallisten suunnitelmien alueellisiin lukuihin.
            
            
               Kuten asetuksen 7 artiklan 1 kohdassa säädetään, kaasun siirtoverkonhaltijoiden eurooppalainen verkosto (Kaasu-ENTSO) simuloi vuonna 2017 ensimmäistä kertaa unionin laajuisia kaasutoimitusten ja infrastruktuurin häiriöiden skenaarioita. Simuloinnissa yksilöitiin hätätilanteessa käytettävät kaasun toimituskäytävät ja arvioitiin niitä sekä määritettiin, millä jäsenvaltioilla on mahdollisuus puuttua todettuihin riskeihin. Kaasu-ENTSO määritti kaasutoimitusten ja infrastruktuurin häiriöiden skenaariot ja simulointimenetelmän yhteistyössä kaasualan koordinointiryhmän kanssa. 
            
            
               Kaasu-ENTSOn ensimmäisessä unionin laajuisessa simulaatiossa tarkasteltiin kaasuinfrastruktuureja, jotka olivat käytössä eri kaasukäytävillä 1. lokakuuta 2017. Tämä kaasutoimitusten ja infrastruktuurin häiriöiden skenaarioita koskeva ensimmäinen unionin laajuinen simulaatio oli lähtökohta ensimmäisille ”yhteisille riskinarvioinneille” kussakin riskiryhmässä sekä kansallisille riskinarvioinneille, jotka useimmat jäsenvaltiot saivat valmiiksi vuonna 2019 tai 2020. Nämä riskinarvioinnit puolestaan muodostivat perustan kansallisissa suunnitelmissa (jotka myös saatiin päätökseen useimmissa jäsenvaltioissa vuonna 2019 tai 2020) kuvatuille ennaltaehkäiseville ja hätätilanteessa toteutettaville toimenpiteille.
            
            
               Kaasu-ENTSO toteutti lokakuussa 2020 kaasualan koordinointiryhmän pyynnöstä unionin laajuisen simulaation laajennuksen selvittääkseen useiden eri puolilla unionia tällä välin käyttöön otettujen suurten infrastruktuurien vaikutuksen toimitusvarmuuteen. Laajennuksessa simuloitiin jälleen kolmea häiriöskenaariota vuoden 2019 investointien huomioon ottamiseksi: ”Baltic Connector”, joka yhdistää Suomen ja Viron, ja uusi kaasuntuontikapasiteetti Venäjältä Turkin kautta (TurkStream2) Bulgariaan.
            
            
               Asetuksen mukaan sykliä ”unionin laajuinen simulaatio / yhteiset riskinarvioinnit / kansalliset riskinarvioinnit / kansalliset suunnitelmat” on tarkasteltava uudelleen neljän vuoden välein.
            
            
               Marraskuuhun 2021 mennessä toteutettavassa Kaasu-ENTSOn unionin laajuisessa simulaatiossa käytettävät menetelmät ja oletukset ovat suurelta osin samoja kuin ensimmäisessä simulaatiossa. Saatu kokemus huomioon ottaen tarkistettuun unionin laajuiseen simulaatioon otetaan kuitenkin mukaan ne hankkeet, joiden odotetaan olevan valmiita tammikuussa 2023. Näin simulaatiossa otetaan mahdollisimman pitkälti huomioon hätätilanteessa käytettävien kaasukäytävien todellinen konfiguraatio seuraavien kansallisten suunnitelmien soveltamisajankohtana (odotuksena on, että suunnitelmat saadaan käyttöön talven 2023/24 valmistelutyöhön). Mukaan otettavien hankkeiden valinta perustuu teknisiin tietoihin, jotka hankkeiden toteuttajat ovat toimittaneet Kaasu-ENTSOlle sen tulevan kymmenvuotisen verkon kehittämissuunnitelman
                  2
                valmistelun yhteydessä.
            
            
               Analyysi uusista merkittävistä kaasuinfrastruktuureista, jotka on otettu käyttöön vuoden 2017 jälkeen, sekä tulevina kuukausina ja joulukuun 2022 loppuun mennessä käyttöön otettavien kaasuinfrastruktuurien odotetut vaikutukset osoittavat, että olemassa on uusia hätätilanteessa käytettäviä kaasun toimituskäytäviä, joilla voi olla vaikutusta kaasuvirtoihin hätätilanteessa. Samalla luettelo niistä jäsenvaltioista, jotka voivat osaltaan puuttua tärkeimpien kaasuntoimitusreittien mahdollisiin toimintahäiriöihin, laajenee uusien yhdysputkien myötä. 
            
            
               Tämän vuoksi joidenkin asetuksen liitteessä I määriteltyjen riskiryhmien kokoonpanoa on muutettava, jotta voidaan ottaa huomioon rooli, joka joillakin muilla jäsenvaltioilla voi olla tietyillä toimituskäytävillä, ja jotta nämä maat voivat osallistua näiden riskiryhmien yhteisiin riskinarviointeihin sekä alueellisten ennaltaehkäisevien ja hätätilanteessa toteutettavien toimenpiteiden yhteiseen määrittelyyn.
            
            
               Yhdistynyt kuningaskunta lakkasi olemasta Euroopan unionin jäsenvaltio 1. helmikuuta 2020. Oikeusvarmuuden vuoksi se olisi poistettava liitteessä I olevista jäsenvaltioiden luetteloista.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Kaasualan koordinointiryhmä
                  3
                perustettiin asetuksen 4 artiklalla helpottamaan kaasun toimitusvarmuutta koskevien toimenpiteiden yhteensovittamista. Se koostuu jäsenvaltioiden, energia-alan sääntelyviranomaisten yhteistyöviraston (ACER), Kaasu-ENTSOn sekä kaasuteollisuuden ja asianomaisten asiakkaiden edustajista.
                  4
               
            
            
               Asetuksen 4 artiklan 4 kohdan mukaan komissio voi kutsua kaasualan koordinointiryhmän koolle rajoittaen sen pelkästään jäsenvaltioiden edustajiin.
            
         
         
            
               Uusien infrastruktuurien vaikutuksesta liitteessä I mukana oleviin nykyisiin hätätilanteessa käytettäviin toimituskäytäviin keskusteltiin kaasualan koordinointiryhmän kolmessa sääntömääräisessä kokouksessa vuonna 2020 niiden keskustelujen yhteydessä, jotka koskivat Kaasu-ENTSOn vuoden 2020 ensimmäiseen unionin laajuiseen toimitus- ja infrastruktuurihäiriöskenaarioiden simulointiin tekemää laajennusta.
            
            
               Vuonna 2021 tehtävää Kaasu-ENTSOn unionin laajuista simulaatiota koskevat menetelmät ja oletukset esiteltiin ja niistä keskusteltiin kaasualan koordinointiryhmän sääntömääräisessä kokouksessa 6. toukokuuta 2021. Keskusteluissa käsiteltiin muun muassa vuonna 2023 odotetusti käyttöön otettavan infrastruktuurin sisällyttämistä simulaatioon ja tämän valinnan loogista vaikutusta riskiryhmien kokoonpanoon. Komission yksiköt esittelivät menettelyn riskiryhmien päivittämiseksi ja arvioidun aikataulun. Kokouksen jälkeen kaasualan koordinointiryhmällä oli kaksi viikkoa aikaa esittää kirjallisia huomautuksia
                  5
               .
            
            
               Kaasualan koordinointiryhmä sai riskiryhmien päivitysluonnoksen sähköpostitse 13. heinäkuuta 2021
                  6
                ja 19. elokuuta 2021, jolloin samassa yhteydessä toimitettiin, kutsu rajoitettuun kaasualan koordinointiryhmän kokoukseen AGM-sovelluksen kautta.
            
            
               Palautetta pyydettiin yleisesti neljän viikon ajan 20. heinäkuuta 2021 – 17. elokuuta 2021. Yleisesti ottaen palautteessa kannatettiin suunniteltuja muutoksia.
                  7
               
            
            
               Kaasualan koordinointiryhmän kokous, jossa olivat mukana vain jäsenvaltioiden edustajat ja Kaasu-ENTSO (tarkkailijana), pidettiin verkkokokouksena 2. syyskuuta 2021.
            
            
               Komissio pani merkille Saksan, Unkarin ja Alankomaiden huomautukset, jotka kirjattiin kokouksen pöytäkirjaan, ja totesi, että delegoidun asetuksen luonnosta kannatettiin yleisesti.
            
            
               Mitä tulee erityisesti Unkarin jäsenyyteen Trans-Balkan-ryhmässä, komissio pani merkille tiedot, joiden mukaan vastakkaisvirtauskapasiteetin lisäämistä Unkarin ja Romanian välisessä yhteenliitäntäpisteessä ei odoteta saatavan valmiiksi tammikuuhun 2023 mennessä.
            
            
               Euroopan parlamentille ja neuvostolle ilmoitettiin kaasualan koordinointiryhmän kokouksista, joissa keskusteltiin tästä delegoidun säädöksen luonnoksesta, joten molemmat toimielimet saivat kaikki asiaankuuluvat asiakirjat samaan aikaan jäsenvaltioiden asiantuntijoiden kanssa paremmasta lainsäädännöstä vuonna 2016 tehdyn toimielinten välisen sopimuksen ja siihen liitetyn delegoituja säädöksiä koskevan yhteisymmärrysasiakirjan mukaisesti.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen 3 artiklan 8 kohdassa komissiolle siirretään valta antaa 19 artiklan (”Siirretyn säädösvallan käyttäminen”) mukaisesti delegoituja säädöksiä liitteessä I vahvistettujen riskiryhmien kokoonpanojen päivittämiseksi muuttamalla kyseistä liitettä siten, että huomioidaan kaasun toimitusvarmuuteen unionissa kohdistuvien merkittävien rajat ylittävien riskien kehitys ja sen vaikutus jäsenvaltioihin ottaen huomioon 7 artiklan 1 kohdan mukaiset Kaasu-ENTSOn kaasutoimitusten ja infrastruktuurin häiriöiden skenaarioita koskevan unionin laajuisen simulaation tulokset. Ennen päivitystä komissio kuulee asetuksen 4 artiklan 4 kohdassa säädetyssä kokoonpanossa kokoontuvaa kaasualan koordinointiryhmää päivitysehdotuksesta.
            
            
               Tämän delegoidun asetuksen tarkoituksena on muuttaa asetuksen liitettä I lisäämällä joitakin jäsenvaltioita useisiin riskiryhmiin, jotta voidaan ottaa huomioon vaikutus, joka uusilla ja tulevilla kaasuinfrastruktuureilla odotetaan olevan liitteessä I määriteltyjen asiaankuuluvien hätätilanteessa käytettävien kaasukäytävien kaasuvirtoihin, sekä kyseisten jäsenvaltioiden mahdollinen panos toimitushäiriöiden tapauksessa kyseisillä käytävillä, kuten jäljempänä selitetään. Riskiryhmiä olisi muutettava myös Yhdistyneen kuningaskunnan Euroopan unionista eroamisen huomioon ottamiseksi.
            
            
               Suomen ja Viron kaasunsiirtoverkot yhdistävä Baltic Connector otettiin käyttöön joulukuussa 2019, ja sen vaikutusta riskiryhmään ”Koillinen” vaikuttaviin toimitushäiriöihin analysoitiin jo Kaasu-ENTSOn ensimmäiseen unionin laajuiseen simulointiin vuonna 2020 tehdyssä laajennuksessa. Tämän uuden infrastruktuurin perusteella Suomi lisätään riskiryhmään ”1 b Valko-Venäjä”.
            
            
               Yksi tärkeimmistä tulevista infrastruktuureista, joilla on vaikutusta joidenkin riskiryhmien kokoonpanoon, on Baltic Pipe -hanke, jossa siirretään kaasua Norjasta Tanskaan (ja Ruotsiin) ja Itämeren kautta Puolaan. Tanskan ja Puolan välisen kaksisuuntaisen kaasuputken kautta tapahtuvan kaasunsiirron odotetaan alkavan vuonna 2022.
            
            
               Toinen merkittävä tuleva infrastruktuuri, joka on peruste joillekin muutoksille, on Puolan ja Liettuan välinen kaasuputki (Gas Interconnection Poland-Lithuania, GIPL). Tämä kaksisuuntainen kaasuinfrastruktuuri on yhteistä etua koskeva hanke, joka yhdistää Puolan ja Liettuan kaasunsiirtoverkot ja joka odotetaan otettavan käyttöön vuoden 2022 loppuun mennessä. 
            
            
               Näiden kahden tulevan keskeisen infrastruktuurin vaikutus oikeuttaa seuraavat muutokset.
            
            
               Idästä toimitettavan kaasun riskiryhmien osalta (liitteessä I oleva 1 kohta): 
            
            
               Tanska ja Ruotsi lisätään ryhmiin ”a) Ukraina” ja ”b) Valko-Venäjä”.
            
            
               Tšekki, Tanska, Saksa, Puola, Slovakia ja Ruotsi lisätään riskiryhmään ”d) Koillinen”.
            
            
               Pohjanmereltä toimitettavan kaasun riskiryhmien osalta (liitteessä I oleva 2 kohta) Puola lisätään riskiryhmiin ”a) Norja” ja ”c) Tanska”.
            
            
               Kun lisäksi otetaan huomioon Romanian ja Unkarin välinen kaksisuuntainen kapasiteetti Csanádpalotan yhteenliitäntäpisteessä (ROHUAT/BRUA-siirtokäytävään liittyvä yhteistä etua koskeva hanke)
                  8
               , joka on ollut käytössä marraskuusta 2020 lähtien, olisi tarkoituksenmukaista, että Unkari kuuluu kaasutoimitusten Trans-Balkan-riskiryhmään. 
            
         
         
            
               Yhdistyneen kuningaskunnan erottua Euroopan unionista 1. helmikuuta 2020 kyseinen kolmas maa on lakannut kuulumasta riskiryhmiin ”a) Norja” ja ”d) Yhdistynyt kuningaskunta”. Liitettä I on muutettava tämän huomioon ottamiseksi.
            
            
               Riskiryhmien kokoonpanomuutoksilla odotetaan olevan merkittäviä myönteisiä vaikutuksia kaasun toimitusvarmuuteen unionissa. Näiden muutosten ansiosta useammat jäsenvaltiot voivat osallistua niiden riskiryhmien työhön, joihin ne on lisätty. Nämä jäsenvaltiot voivat vaikuttaa tarkistettuihin alueellisiin yhteistyömekanismeihin, ja niiden panoksen avulla yhteisten riskinarviointien laatua ja tarkkuutta voidaan parantaa. Vaikka tämä saattaa aiheuttaa joillekin jäsenvaltioille lisää hallinnollista taakkaa, sen perusteeksi riittää selvästi se, että niiden osallistuminen uusiin ryhmiin lisää ja parantaa hätätilavalmiutta: tarkistetut yhteiset riskinarvioinnit (jotka on määrä tehdä lokakuuhun 2022 mennessä) ovat käytännössä realistisempia ja tarkempia, sillä niissä otetaan huomioon kaikkien niiden jäsenvaltioiden näkökulma, jotka ovat vuonna 2023 liitettyinä asiaankuuluvaan hätätilanteessa käytettävään toimituskäytävään. Tämä puolestaan hyödyttää kansallisia riskinarviointeja ja tarjoaa vankan perustan kansallisten suunnitelmien laatimiselle. Suunnitelmat on määrä toimittaa komissiolle maaliskuussa 2023.
            
            
               Säädös kuuluu asetuksen 3 artiklan 8 kohdan ja 19 artiklan nojalla komissiolle siirretyn toimivallan soveltamisalaan, eikä ehdotuksessa ylitetä sitä, mikä on tarpeen sen tavoitteiden saavuttamiseksi.
            
            
               Tällä delegoidulla säädöksellä muutetaan ja korvataan asetuksen säännöksiä, minkä vuoksi on aiheellista antaa delegoitu asetus.
            
            
               KOMISSION DELEGOITU ASETUS (EU) …/…,
            
            
               annettu 18.11.2021,
            
            
               Euroopan parlamentin ja neuvoston asetuksen (EU) 2017/1938 muuttamisesta riskiryhmien kokoonpanon osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon toimista kaasun toimitusvarmuuden turvaamiseksi ja asetuksen (EU) N:o 994/2010 kumoamisesta 25 päivänä lokakuuta 2017 annetun Euroopan parlamentin ja neuvoston asetuksen (EU) 2017/1938
                  9
                ja erityisesti sen 3 artiklan 8 kohdan,
            
            
               sekä katsoo seuraavaa:
            
            
               (1)Alueellinen yhteistyö yhteisvastuun hengessä on keskeinen periaate, johon asetuksella (EU) 2017/1938 luotu kaasun toimitusvarmuusmekanismi perustuu. Jotta alueellinen yhteistyö olisi käytännössä toimivaa, mainitun asetuksen liitteessä I luetellaan 13 riskiryhmää, jotka vastaavat neljää tärkeintä hätätilanteessa käytettävää kaasun toimituskäytävää. Liitteessä I luetellaan kunkin riskiryhmän osalta ne jäsenvaltiot, joihin toimitushäiriö voi vaikuttaa tai joilla voi olla rooli, jos käytävällä on toimitushäiriötilanne, tai kumpaakin. Asetuksen (EU) 2017/1938 3 artiklan 8 kohdassa komissiolle siirretään valta antaa delegoituja säädöksiä näiden riskiryhmien kokoonpanon päivittämiseksi. 
            
            
               (2)Uusia merkittäviä kaasuinfrastruktuureja on otettu käyttöön asetuksen (EU) 2017/1938 antamisen jälkeen, ja useita infrastruktuureja odotetaan otettavan käyttöön seuraavien kuukausien aikana. Näillä infrastruktuureilla luodaan uusia hätätilanteessa käytettäviä toimituskäytäviä. Ne vaikuttavat myös niihin jäsenvaltioihin, joiden kannalta tärkeimmillä kaasuntoimitusreiteillä voi olla merkitystä tai jotka voivat osallistua mahdollisiin toimintahäiriöihin puuttumiseen.
            
            
               (3)Asetuksen (EU) 2017/1938 7 artiklan 1 kohdan mukaan kaasun siirtoverkonhaltijoiden eurooppalaisen verkoston (Kaasu-ENTSO) on toteutettava kaasuntoimitusten ja infrastruktuurin häiriöiden skenaarioita koskeva tarkistettu unionin laajuinen simulointi marraskuuhun 2021 mennessä. Simuloinnissa otetaan huomioon unionin kaasuinfrastruktuurien kehitys vuodesta 2017 lähtien ja kehityksen vaikutus hätätilanteessa käytettäviin kaasun eri toimituskäytäviin. Simulaatio kattaa myös kaikki kaasuinfrastruktuurit, joiden odotetaan olevan käytössä tammikuussa 2023. 
            
            
               (4)Kaasu-ENTSOn unionin laajuisessa simulaatiossa esitettyjen uusien ja tulevien kaasuinfrastruktuurien vaikutus hätätilanteessa käytettäviin kaasukäytäviin antaa perusteen riskiryhmien kokoonpanon mukauttamiseen. 
            
            
               (5)Uusien kaasuinfrastruktuurien vaikutuksesta joidenkin riskiryhmien kokoonpanoon keskusteltiin useissa kaasualan koordinointiryhmän sääntömääräisissä kokouksissa vuosina 2020 ja 2021. Tämän säädöksen sisällöstä keskusteltiin kaasualan koordinointiryhmän kokouksessa, jossa kokoonpano oli rajoitettu jäsenvaltioiden edustajiin ja Kaasu-ENTSOon (tarkkailijana).
            
            
               (6)Yhdistynyt kuningaskunta lakkasi olemasta Euroopan unionin jäsenvaltio 1 päivästä helmikuuta 2020. Oikeusvarmuuden vuoksi se olisi poistettava asetuksen (EU) 2017/1938 liitteessä I olevista jäsenvaltioiden luetteloista.
            
            
               (7)Sen vuoksi asetusta (EU) 2017/1938 olisi muutettava,
            
            
                ON HYVÄKSYNYT TÄMÄN ASETUKSEN:
            
            
               1 artikla
            
         
         
            
               Korvataan asetuksen (EU) 2017/1938 liite I tämän asetuksen liitteessä olevalla tekstillä.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 18.11.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 280, 28.10.2017, s. 1.
               
               
                  
                     (2)
                  
                        Maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 715/2009 (EUVL L 211, 14.8.2009, s. 36) 8 artiklan 3 kohdan b alakohdan mukaan Kaasu-ENTSO laatii kymmenvuotisen verkon kehittämissuunnitelman joka toinen vuosi.
               
               
                  
                     (3)
                  
                        Asiantuntijaryhmän rekisterinumero X01096.
               
               
                  
                     (4)
                  
                        Asiantuntijaryhmä perustettiin ensimmäisen kerran vuonna 2006. Nykyinen kokoonpano perustuu kaasualan koordinointiryhmän kokoonpanosta ja toimintaa koskevista säännöksistä sekä komission päätöksen 2006/791/EY kumoamisesta 11 päivänä elokuuta 2011 annettuun komission päätökseen (EUVL C 236, 12.8.2011, s. 10).
               
               
                  
                     (5)
                  
                        Seitsemän jäsenvaltiota toimitti huomautuksia kirjallisesti.
               
               
                  
                     (6)
                  
                        Liitteenä sähköpostiviestiin, jossa ilmoitettiin pysyvien EU-edustustojen energia-asiantuntijoiden tulevasta rajoitetusta kaasualan koordinointiryhmän kokouksesta ja pyydettiin nimeämään edustajat. Sähköposti lähetettiin tiedoksi myös jäsenvaltioiden kaasualan koordinointiryhmän tavanomaisille edustajille.
               
               
                  
                     (7)
                  
                        Viisi kannanottoa, joista yksi yksityishenkilöltä ja neljä toimialajärjestöiltä.
               
               
                  
                     (8)
                  
                        Hankkeen ensimmäisessä vaiheessa kapasiteetti oli 1,75 miljardia kuutiometriä vuodessa, ja toisessa vaiheessa kapasiteetin odotetaan kasvavan 4,4 miljardiin kuutiometriin vuodessa.
               
               
                  
                     (9)
                  
                        EUVL L 280, 28.10.2017, s. 1.
               
            
      
    ---documentbreak--- 
      
         
         
            
               LIITE 
            
            
               ”LIITE 1
            
            
               Alueellinen yhteistyö
            
            
               Jäsenvaltioiden riskiryhmät, jotka toimivat 3 artiklan 7 kohdassa tarkoitetun riskeihin liittyvän yhteistyön perustana, ovat seuraavat: 
            
            
               1. Idästä toimitettavan kaasun riskiryhmät:  
            
            
               (a)Ukraina: Bulgaria, Tšekki, Tanska, Saksa, Kreikka, Kroatia, Italia, Luxemburg, Unkari, Itävalta, Puola, Romania, Slovenia, Slovakia, Ruotsi; 
            
            
               (b)Valko-Venäjä: Belgia, Tšekki, Tanska, Saksa, Viro, Latvia, Liettua, Luxemburg, Alankomaat, Puola, Slovakia, Suomi, Ruotsi; 
            
            
               (c)Itämeri: Belgia, Tšekki, Tanska, Saksa, Ranska, Luxemburg, Alankomaat, Itävalta, Slovakia, Ruotsi; 
            
            
               (d)Koillinen: Tšekki, Tanska, Saksa, Viro, Latvia, Liettua, Puola, Slovakia, Suomi, Ruotsi; 
            
            
               (e)Trans-Balkan: Bulgaria, Kreikka, Unkari, Romania.
            
            
                
            
            
               2. Pohjanmereltä toimitettavan kaasun riskiryhmät: 
            
            
               (a)Norja: Belgia, Tanska, Saksa, Irlanti, Espanja, Ranska, Italia, Luxemburg, Alankomaat, Puola, Portugali, Ruotsi; 
            
            
               (b)Pienlämpöarvoinen kaasu: Belgia, Saksa, Ranska, Alankomaat; 
            
            
               (c)Tanska: Tanska, Saksa, Luxemburg, Alankomaat, Puola, Ruotsi; 
            
            
               (d)Yhdistynyt kuningaskunta: Belgia, Saksa, Irlanti, Luxemburg, Alankomaat.
            
            
            
               3. Pohjois-Afrikasta toimitettavan kaasun riskiryhmät: 
            
            
               (a)Algeria: Kreikka, Espanja, Ranska, Kroatia, Italia, Malta, Itävalta, Portugali, Slovenia; 
            
         
         
            
               (b)Libya: Kroatia, Italia, Malta, Itävalta, Slovenia. 
            
            
            
               4. Kaakosta toimitettavan kaasun riskiryhmät: 
            
            
               (a)Eteläinen kaasukäytävä – Kaspianmeren alue: Bulgaria, Kreikka, Kroatia, Italia, Unkari, Malta, Itävalta, Romania, Slovenia, Slovakia; 
            
            
               (b)Itäinen Välimeri: Kreikka, Italia, Kypros, Malta.”